Doložka finančných, ekonomických, environmentálnych  vplyvov,
 vplyvov na zamestnanosť a podnikateľské prostredie.

	Alternatíva 1

	Alternatíva využíva ekonomické nástroje na vyhodnotenie potenciálnych výhod a ich následnú elimináciu bez použitia diskriminačných opatrení (ekonomicky a právne neopodstatnené obmedzovanie časovej lehoty prevádzkových zmlúv). 

1. Odhad dopadov na verejné financie
	Alternatíva nezvyšuje nároky na štátny rozpočet a rozpočet obcí a miest vo väzbe na vykonávanie smernice Rady 91/271/EHS z 21. mája 1991 o čistení komunálnych odpadových vôd.
Z dôvodu zdĺhavého procesu posudzovania alternatívy 1 EK hrozí schválením tejto alternatívy riziko nedodržanie pravidla n + 3, resp. n + 2 čo môže viesť k nevyčerpaniu, resp. strate 126 303 129 EUR alokovaných na operačné ciele 1.1 a 1.2. 
Nie je úplne vylúčené ani riziko finančných korekcií zo strany EK. V prípade, že EK bude mať výhrady k aplikácii tejto alternatívy pri poskytovaní pomoci ES, resp. zistí rozpor s platnou legislatívou EK, môže následne pristúpiť k finančným korekciám, ktoré v krajnom prípade môžu byť až vo výške 100% poskytnutého príspevku ES na spolufinancovanie budúcich projektov schválených v zmysle tejto alternatívy (890 643 065 EUR) v programovom období 2007 - 2013. Zároveň stále nie je vylúčené riziko, že EK nepristúpi aj k finančným korekciám projektov implementovaných vodárenskými spoločnosťami v programovom období 2004 - 2006, ktoré majú uzavreté zmluvy o prevádzkovaní na neúmerne dlhú dobu, čo je v rozpore s odporúčaniami a požiadavkami EK. 

2.  Odhad dopadov na obyvateľstvo, hospodárenie podnikateľskej sféry a iných právnických osôb
	Alternatíva nevylučuje vodárenské spoločnosti, obce a mestá, ktoré majú uzavretú zmluvu o prevádzkovaní  ako potenciálnych žiadateľov.
Alternatíva umožňuje čerpanie prostriedkov ES a ŠR SR vo všetkých cieľových oblastiach vrátane regiónov so sociálne najzraniteľnejšou skupinou obyvateľstva.
Alternatíva môže mať negatívny dopad na obyvateľstvo v rámci celej SR, resp. na obyvateľstvo v aglomeráciách oprávnených na čerpanie prostriedkov ES a ŠR SR podľa OP ŽP (dotknutých 5 054 900 EO) v prípade, že EK bude mať výhrady k aplikácii alternatívy 1 pri poskytovaní pomoci z ES, resp. zistí rozpor s platnou legislatívou ES a následne pristúpi ku finančným korekciám, ktoré v krajnom prípade môžu byť až vo výške 100%. V prípade zmeny v oblasti regulácie cien môže mať táto alternatíva za následok zvyšovanie cien vodného a stočného, keďže dlhá doba nájmu nebude dostatočným motívom pre znižovanie nákladov z dôvodov zachovania konkurencieschopnosti prevádzkovej spoločnosti v prípadnej súťaži. 

3. Odhad dopadov na životné prostredie
	Alternatíva má pozitívny dopad predovšetkým na plnenie požiadaviek smernice Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia spoločenstva v oblasti vodného hospodárstva.

4. Odhad dopadov na zamestnanosť
Nepredpokladá sa priamy vplyv na zamestnanosť. 

5.  Analýza vplyvov na podnikateľské prostredie
Alternatíva 1 má negatívny vplyv na zachovanie konkurenčného prostredia v oblasti poskytovania prevádzkových služieb, čo je jednou zo základných požiadaviek EK. Pri dobách účinnosti zmlúv bez obmedzenia, alebo s dlhou dobou účinnosti je vytváraný nežiaduci monopol pre subjekty privátneho sektora. Tým je obmedzovaná súťaž medzi záujemcami o poskytovanie prevádzkových služieb, ktorí by mali mať možnosť ponúkať čo najlepšie a čo najvýhodnejšie podmienky pre vlastníkov infraštruktúry, ktorými sú vodárenské spoločnosti poskytujúce služby obyvateľom daného regiónu ako subjekty verejného sektora.
	
	Alternatíva 2

	Navrhované podmienky môžu mať v súčasnosti negatívny dopad pre poskytovanie finančných prostriedkov ES na dve vodárenské spoločnosti – PVS, a. s. Poprad a StVS, a. s. Banská Bystrica. V prípade, že uvedené dve vodárenské spoločnosti neuzatvoria nové prevádzkové zmluvy na prevádzkovanie novovybudovanej infraštruktúry, alebo neskrátia čas účinnosti existujúcich prevádzkových zmlúv, nebudú  môcť čerpať finančné prostriedky ES a ŠR SR z OP ŽP na dobudovanie infraštruktúry v oblasti vodného hospodárstva. Existuje však možnosť, že potenciálnymi prijímateľmi pre čerpanie finančných prostriedkov budú obce a mestá.
	
1. odhad dopadov na verejné financie
Môže vzniknúť tlak na štátny rozpočet pre plnenie smernice Rady č. 91/271/EHS z 21. mája 1991 o čistení komunálnych odpadových vôd (ďalej len Smernica) v 19 okresoch (ak potenciálnymi prijímateľmi budú StVS, a. s.  a PVS, a. s.), resp. zodpovedajúcich aglomeráciách nad 2000 EO v rozpočtových rokoch 2009 – 2013 v objeme 21 miliárd SKK (výška nákladov spojených s realizáciou záväzkov SR v súvislosti s plnením Smernice, pričom skutočná výška finančných prostriedkov ES bude reálne predstavovať iba určité percento z uvedenej sumy). Uvedený rozpočet nezahrnuje finančné prostriedky na budovanie vodovodov, ktoré alternatíva vo svojom návrhu obmedzuje tiež.   
Prípadné nesplnenie požiadaviek uvedených v Smernici bude spojené s finančnými sankciami (buď pevnou jednorazovou  za nedodržanie spätne, alebo priebežnými  pokutami po dobu nedodržiavania, resp. kým porušenie nie je odstránené). Oba typy sankcií je možné uplatňovať súčasne. Uvedené sankcie môže primárne  uplatňovať  EK voči SR.  

2. Odhad dopadov na obyvateľstvo, hospodárenie podnikateľskej sféry a iných právnických osôb
 	Môže vzniknúť negatívny dopad na obyvateľstvo v 19 okresov SR – Banská Bystrica, Banská Štiavnica, Brezno, Detva, Krupina, Lučenec, Poltár, Prievidza, Rimavská Sobota, Veľký Krtíš, Zvolen, Žarnovica, Žiar nad Hronom, Gelnica, Kežmarok, Levoča, Poprad, Stará Ľubovňa, Spišská Nová Ves (ak potenciálnymi prijímateľmi budú StVS, a. s.  a PVS, a. s. ).
Súhrnne je za spoločnosť StVS, a. s.  a PVS, a. s.  (19 okresov SR) v aglomeráciách nad 2000 EO dotknutých 886 140 EO. 
 
3. Odhad dopadov na životné prostredie
	V prípade, že uvedené dve vodárenské spoločnosti nebudú  môcť čerpať finančné prostriedky ES a ŠR SR z OP ŽP na dobudovanie infraštruktúry v oblasti vodného hospodárstva, môže dôjsť k nesplneniu požiadaviek uvedených v Smernici a s tým súvisiacemu negatívnemu dopadu na životné prostredie.

4. Odhad dopadov na zamestnanosť
Nepredpokladá sa priamy vplyv na zamestnanosť. 

5.  Analýza vplyvov na podnikateľské prostredie
	Obmedzenie doby účinnosti zmlúv nepredstavuje priamy zásah do podnikateľského prostredia, podmieňuje iba možnosť využívania podpory z prostriedkov ES pre subjekty, ktoré vytváraním dlhodobého monopolu pre subjekty privátneho sektora obmedzujú konkurenčné prostredie v oblasti poskytovania prevádzkových služieb. 
	Obmedzenie doby účinnosti zmlúv financovaných z prostriedkov ES ovplyvní podnikateľské prostredie v oblasti prevádzky a údržby vodárenskej infraštruktúry len v súvislosti s implementáciou potenciálnych projektov. Toto obmedzenie je však len kompenzačným nástrojom výhod, ktoré súkromný sektor získal, alebo získa formou investícií spolufinancovaných ES a ŠR SR.